Iktar ma naqra u nisma dwar l-allegazzjonijiet fuq il-konsum tal- tal-karozza tal-Kap tal-Oppożizzjoni, iktar nikkonvinċi ruħi li din hija storja minfuħa b'mod eżaġerat biex tattakka l-integrita tiegħu. Minkejja li kull ħażin, żgħir jew kbir, huwa ħażin, inqisha tad-daħk (jew tal-biki) li allegazzjoni bħal din tiddomina l-aħbarijiet daqs jew aktar mill-iskandli miljunarji li qed idarruna bihom xi Ministri u Deputati Laburisti. Is-sempliċi fatt li dwar ta' ftit Ewro fil-ġimgħa nħasset il-ħtieġa ta' investigazzjoni tal-pulizija u inkjesta bil-Maġistrat bil-konsegwenza ovvja ta' bumbardament medjatiku, lili jgħidli biss li Busuttil m'għadux jitqies bħala avversarju kkundannat li jitlef l-elezzjoni li jmiss. Malli l-Kap Nazzjonalista sar jaf b'dak li kien qed jinħema talab li x-xufier tiegħu ikun sospiż minn xogħolu. Irrid ngħid li nifhem ir-raġunament kollu wara d-deċiżjoni li ħa Simon Busuttil u nifhem ukoll x'messaġġ ried jibgħat biha. Bdanakollu nħoss li dwarha għandi nagħmel ftit riflessjonijiet. Anke lili dan il-Gvern għaddieni minn arrest u investigazzjoni bla bażi bl-uniku skop ikun li jħammiġni u jiskreditani. Għaldaqstant, jekk huwa tassew akkużat għalxejn, nista' nifhem minn xiex inhu għaddej dan ix-xufier bħalissa. Minkejja li għadda ż-żmien u ħfirt, dawk il-ġranet tal-arrest ma ninsihom qatt. U l-iktar li ma ninsiex huwa lil dawk li ħarġu għonqhom jiddefenduni. Allura, minkejja li ma nafx id-dettalji kollha tal-każ, illum irrid inkun fost dawk li jemmnu lix-xufier ta' Simon, li bħali għandu isem, kunjom u ġieħ x'jiddefendi u familja x'jieħu ħsieb. Inżid ngħid li jekk tassew m'hemmx suspett raġunat li dan ix-xufier abbuża, huwa m'għandux ikun sospiż u għandu jitħalla jkompli jaqdi d-dmirijiet tiegħu. Jekk vera nemmnu li din l-istorja hija biss attakk infondat ieħor, il-pożizzjoni politika tagħna għandha tkun li niġġieldu s-sors ta' dan l-attakk, hu min hu jew hi min hi. Wisq nibża li jekk kull darba li xi ħadd ifettillu jabbuża mill-poter u jattakka lil wieħed jew waħda minna, isib Oppożizzjoni li tissospendik minflok tiddefendik b'saħħitha kollha, dawn l-episodji se jibqgħu jirrepetu ruħhom. Il-kisba ta' governanza tajba tibda bi ġlieda qalila kontra l-abbużi, il-gideb u l-inġustizzji. Ma nistgħux inħallu l-iżbalji li saru fil-passat jikkundizzjonawna tant li biex il-partit jidher onest aktar minn qatt qabel nagħtu daharna lil dawk li biex jimxu għandhom bżonn riġlejna. Iva, min fostna jiżbalja għandu jpatti proporzjonalment ta' għemilu. Bl-istess mod dawk fostna li jkunu attakkati u mżebilħa għandhom isibuna spalla ma' spalla magħhom. Jekk l-Oppożizzjoni mhux se tkun tarka tal-azzar għall-vittmi ta' dan il-Gvern u mhux se turi li lesta tiġġieled għalihom bil-mezzi kollha tagħha, se nispiċċaw kollha għarkuptejna quddiem Kastilja nitolbu lil Muscat u sħabu jkollhom ħniena minna. U din tkun il-kundanna tagħna. Hekk, inkunu tlifna kull ċans li sentejn oħra naraw lill-PN fil-Gvern u lil Simon Busuttil Prim Ministru.
Is-sospensjoni tax-xufier ta' Simon Busuttil